Nøgleord

Sammendrag



Nøgleord

1. Statsstøtte – Kommissionens beslutning – identifikation af støttemodtageren som følge af en række omorganiseringer – begrebet økonomisk enhed

(Art. 87 EF og 88 EF)

2. Statsstøtte – forbud – undtagelser – kommissionsbeslutning, der betinger udbetaling af en støtte af, at den pågældende virksomhed først tilbagebetaler en tidligere ulovligt modtaget støtte – nødvendigheden af at undgå den kumulative virkning af ikke-tilbagebetalt støtte og planlagt støtte

[Art. 87, stk. 3, litra c), EF og art. 88, stk. 2, EF]

Sammendrag

1. Når støttemodtageren skal identificeres, overskrider Kommissionen ikke grænserne for sin skønsbeføjelse på statsstøtteområdet, når den finder, at som følge af den omstrukturering, der omfatter en overførsel af produktionsanlæg fra et selskab til nystiftede industrivirksomheder, idet det tidligere selskab fortsat har interesser i disse nystiftede industrivirksomheder, kan alle disse selskaber med hensyn til den pågældende støtte tilsammen udgøre en enhed, til trods for at de nystiftede industrivirksomheder hver især har status som selvstændige juridiske personer i forhold til det tidligere selskab.

Det tidligere selskab og de nye driftsselskaber kan navnlig udgøre en økonomisk enhed, når den gennemførte omstrukturering ud fra såvel et industrielt som et økonomisk synspunkt udgør et sammenhængende hele. En enhed, som ejer kontrollerende kapitalandele i et selskab, og som rent faktisk udøver denne kontrol ved direkte eller indirekte indblanding i driften af dette selskab, skal anses for deltager i den erhvervsvirksomhed, der udøves af den kontrollerede virksomhed. Den omstændighed, at denne kontrol kun udøves i fællesskab sammen med et andet selskab, der råder over en større aktiepost i det selskab, der kontrolleres, end i det tidligere selskab, er derfor ikke til hinder for, at Kommissionen konstaterer, at det tidligere selskab og det kontrollerende selskab udgør en økonomisk enhed.

I modsat fald ville en simpel opdeling af en virksomhed i to adskilte enheder, hvoraf den første direkte fortsætter den tidligere økonomiske aktivitet, og den anden helt kontrollerer den første og samtidig blander sig i dens drift, således være tilstrækkeligt til at fratage de EU-retlige regler om statsstøtte deres effektive virkning. Opdelingen ville gøre det muligt for den anden enhed at nyde godt af støtte eller andre fordele, der ydes af staten eller ved hjælp af statsmidler, og helt eller delvist at bruge disse til fordel for den første enhed, hvilket ligeledes er af interesse for den økonomiske enhed, de to enheder udgør.

Kommissionens hensyntagen til en risiko for omgåelse af pålægget om tilbagebetaling af den ulovlige støtte kan desuden ikke underlægges en betingelse om, at det bevises, at der foreligger et sådant formål under de konkrete faktiske omstændigheder, da dette ville indebære, at virksomheder ville være motiveret til at udforme konstruktioner, som tilsigtede at omgå tilbagebetalingen af ulovlig støtte, idet der kan drages fordel af det faktum, at bevisbyrden for forfølgelse af et sådan formål påhviler Kommissionen.

Den omstændighed, at medlemmer af direktionen og kontrolmyndigheden i en enhed, som ejer kontrollerende kapitalandele i et selskab, er udpeget til de tilsvarende organer i det selv samme selskab, der kontrolleres, kan bl.a. dels være udtryk for en mulighed for at udøve kontrolfunktioner, der går videre end en investors rene kapitalinvestering, for at formulere nye opgaver og for at yde finansiel opbakning, dels anskueliggøre, at der findes organisatoriske og funktionelle forbindelser mellem denne enhed og det selskab, der kontrolleres.

(jf. præmis 47-51, 55, 59, 63 og 64)

2. Kommissionen kan betinge en støttes forenelighed af den forudgående tilbagebetaling af tidligere ulovlig støtte. Nødvendigheden af at undgå den kumulative virkning af ikke-tilbagebetalt støtte og planlagt støtte er den samme, uanset om der er tale om en individuel støtte eller en støtte tildelt i henhold til en støtteordning. Kommissionen skal således for det første i givet fald tage hensyn til den eventuelle kumulative virkning af den tidligere ulovlige og ikke-tilbagebetalte støtte og ny støtte, og for det andet kan den kun fastslå, at den nye støtte er forenelig med fællesmarkedet i de tilfælde, hvor de oplysninger, den har til rådighed, gør det muligt at fastslå dette.

Når Kommissionen i den forbindelse beslutter at indlede den formelle undersøgelsesprocedure, påhviler det medlemsstaten og den potentielle modtager af ny støtte at fremlægge oplysninger for Kommissionen til godtgørelse af, at denne støtte er forenelig med fællesmarkedet, og denne forpligtelse gælder endvidere nødvendigheden af at fastslå, at der ikke er kumulativ virkning af den nye støtte og tidligere ulovlig støtte, der er uforenelig med fællesmarkedet, og som ikke er tilbagebetalt.

(jf. præmis 96, 97 og 99)